**Anexă**

**la Hotărârea nr. 109/2021**

|  |  |
| --- | --- |
| **CONSILIUL JUDEȚEAN CLUJ** | **INSPECTORATUL DE POLIŢIE JUDEŢEAN CLUJ** |
| Nr. \_\_\_\_\_\_\_\_\_ din \_\_\_\_\_\_\_\_ 2021 | Nr. \_\_\_\_\_\_\_\_ din \_\_\_\_\_\_\_\_\_ 2021 |

**PROTOCOL DE COOPERARE**

**privind modul de operare a aparatului de zbor tip dronă – DJI Matrice 600 PRO în comun de către Inspectoratul de Poliție Județean Cluj și Consiliul Județean Cluj în vederea creșterii gradului de siguranță**

Având în vedere prevederile:

- Art. 173 alin. (1) lit. e) și ale alin. (7) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

- Art. 3, ale art. 22 alin. (1) și ale art. 25 din Legea nr. 218/2002 privind organizarea și funcționarea Poliției Române, republicată, cu modificările și completările ulterioare;

- Regulamentului european nr. 679/2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulament general privind protecția datelor);

- Legii nr. 190/2018 privind măsuri de punere în aplicare a Regulamentului UE 2016/679 și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulament general privind protecția datelor);

- Legii nr. 363/2018 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, descoperirii, cercetării, urmăririi penale și combaterii infracțiunilor sau al executării pedepselor, măsurilor educative și de siguranță, precum și privind libera circulație a acestor date,

și având la bază principiile parteneriatului, colaborării și respectului reciproc,

**JUDEȚUL CLUJ, prin CONSILIUL JUDEȚEAN CLUJ**,cu sediul în municipiul Cluj-Napoca, Calea Dorobanților nr. 106, jud. Cluj, telefon 0372 640 000, fax 0372 640 070, cod fiscal 4288110, **reprezentat prin Președite al Consiliului Județean Cluj, domnul Alin TIȘE**

şi

**INSPECTORATUL DE POLIŢIE JUDEŢEAN CLUJ,** cu sediul în municipiul Cluj-Napoca, Calea Turzii nr. 176 B, jud. Cluj, CUI. 4547109, **reprezentat prin Șeful Inspectoratului, domnul comisar șef de poliție Mircea Ion RUS**

denumite în continuare părți, au convenit încheierea prezentului protocol, astfel:

**Capitolul I**

**Obiectul protocolului**

**Art. 1** Prezentul protocol reglementează modul de operare, de către părți, în comun a aparatului de zbor tip dronă – DJI Matrice 600 PRO în vederea creșterii gradului de siguranță în județul Cluj.

**Art. 2** Aparatul de zbor tip dronă – DJI Matrice 600 PRO se află în proprietatea privată a Județului Cluj și gestiunea Consiliului Județean Cluj, fiind remis, la cerere, Inspectoratului de Poliție Județean Cluj.

**Art. 3** Operarea în comun de către părți, a aparatului de zbor tip dronă – DJI Matrice 600 PRO are următoarele obiective:

a) identificarea şi contracararea faptelor care atentează la viaţa, libertatea, sănătatea şi integritatea persoanelor, a proprietăţii private şi publice, precum şi a altor drepturi și interese legitime ale comunităţii;

b) menţinerea ordinii, siguranței şi liniştii publice pe raza județului Cluj, în imediata apropiere a unităţilor de învăţământ, a unităţilor sanitare, în parcările auto aflate pe domeniul public sau privat al municipiiilor/ orașelor sau comunelor de pe raza județului Cluj, în zonele comerciale şi de agrement, în parcuri, pieţe, cimitire, precum şi în alte asemenea locuri publice;

   c) menținerea ordinii şi liniştii publice cu ocazia mitingurilor, marşurilor, demonstraţiilor, procesiunilor, acţiunilor de pichetare, acţiunilor comerciale promoţionale, manifestărilor cultural-artistice, sportive, religioase sau comemorative, după caz, precum şi a altor asemenea activităţi care se desfăşoară în spaţiul public şi care implică aglomerări de persoane;

   d) eficientizarea pazei bunurilor şi obiectivelor aflate în proprietatea şi/sau în administrarea autorităţilor administraţiei publice centrale sau locale sau a altor servicii/instituţii publice de interes central sau local;

   e) activitățile de culegere a informațiilor în vederea eficientizării cunoașterii, prevenirii şi combaterii fenomenului infracţional, a terorismului, precum și a altor fapte ilicite;

f) eficientizarea activităților desfăşurate, potrivit competenţei, pentru constatarea faptelor penale şi efectuarea de cercetări în legătură cu acestea, pentru depistarea persoanelor care se sustrag urmăririi penale, judecății, executării pedepselor sau altor hotărâri judecătoreşti, a persoanelor dispărute sau a celor abandonate;

g) îmbunătățirea modului de desfăşurare a activităţilor specifice pentru protecţia animalelor;

h) monitorizarea şi controlarea circulaţiei pe drumurile publice și a traficului rutier, evaluarea fluxurilor și valorilor de trafic;

i) acordarea de sprijin, potrivit legii, autorităţilor administraţiei publice centrale şi locale în vederea desfăşurării activităţii acestora.

**Art. 4** Obiectivele enunțate la art. 3 sunt stabilite și reglementate cu respectarea dispozițiilor legislative prevăzute în cadrul actelor normative adoptate atât la nivel european, cât și național, prin care se reglementează protecția persoanelor fizice în ceea ce privește prelucrarea datelor cu caracter personal și libera circulație a acestora.

**Art. 5** Realizarea obiectivelor se asigură prin activitățile părților, astfel cum sunt precizate în capitolele II și III din prezentul protocol.

**Capitolul II**

**Activități desfășurate de Județul Cluj prin Consiliul Județean Cluj**

**Art. 6.** În cadrul cooperării, Județul Cluj prin Consiliul Județean Cluj va pune la dispoziția Inspectoratului de Poliție Județean Cluj, la cerere, aparatul de zbor tip dronă – DJI Matrice 600 PRO, pentru a fi utilizat in vederea realizări obiectivelor prevăzute la art. 3, conform nevoilor operative identificate la nivelul județului.

**Capitoul III**

**Activități desfășurate de Inspectoratul de Poliție Județean Cluj**

**Art. 7.** În cadrul cooperării, Inspectoratul de Poliție Județean Cluj va desfășura următoarele activități în vederea îndeplinirii obiectivelor stabilite prin încheierea prezentului protocol:

1. Desemnarea persoanelor responsabile din cadrul Inspectoratului de Poliție Județean Cluj în vederea operării aparatului de zbor tip dronă – DJI Matrice 600 PRO, pentru îndeplinirea obiectivelor stabilite în prezentul protocol;
2. Asigurarea instruirii și pregătirii de specialitate necesare persoanelor desemnate conform art. 6 din Protocol pentru operarea aparatului de zbor tip dronă – DJI Matrice 600 PRO.

**Art. 8.**  Aparatul de zbor tip dronă – DJI Matrice 600 PRO va fi utilizat de către personalul desemnat conform art. 7 lit. a) din Protocol numai după completarea de către fiecare dintre aceste persoane a angajamentului de confidențialitate prevăzut în Anexa 1 a prezentului Protocol.

**Art. 9. (1)** Personalul desemnat conform art. 7 lit. a) din Protocol va opera aparatul de zbor tip dronă – DJI Matrice 600 PRO exclusiv în vederea îndeplinirii obiectivelor stabilite conform art. 3 din prezentul Protocol.

**(2)** Stocarea, analizarea și prelucrarea imaginilor captate în timpul utilizării aparatului de zbor tip dronă – DJI Matrice 600 PRO, în vederea îndeplinirii obiectivelor stabilite conform art. 3 din prezentul protocol, se va realiza exclusiv de către personalul desemnat conform art. 7, numai după completarea de către fiecare dintre aceste persoane a angajamentului de confidențialitate prevăzut în anexa 1 a prezentului protocol.

**Capitoul IV**

**Modalități de cooperare**

**Art. 10** În vederea realizării obiectivelor stabilite prin prezentul Protocol, comunicarea între părți se va realiza în scris, electornic sau prin alte mijloace de comunicare, cu periodicitatea impusă de dinamica situației operative, precum și activitățile specifice întreprinse în acest domeniu.

**Art. 11** Modul de colaborare și direcțiile de urmat pentru acțiunile/ măsurile următoare în ceea ce privește îndeplinirea activităților desfășurate în conformitate cu prezentul Protocol vor face obiectul unor analize periodice.

**Art. 12** În situația în care, în urma analizelor periodice menționate la art. 11, se ajunge la concluzia necesității unei modificări a prezentului protocol, aceasta se va realiza prin aplicarea art. 14 alin.(1).

**Capitoul V**

**Dispoziții finale**

**Art. 13. (1)** Prezentul protocol intră în vigoare la data semnării de către ambele părți, fiind valabil pentru o perioadă de 2 ani.

**(2)** În lipsa unei notificări prealabile efectuată de oricare dintre părți cu cel puțin 15 zile înainte de expirarea valabilității acestuia, protocolul se prelungește, de drept, în mod succesiv, cu câte 1 an.

**Art. 14. (1)** Orice modificare și/sau completare a prezentului protocol va fi realizată de părți, de comun acord, prin încheierea unui act adițional, cu respectarea procedurilor interne specifice fiecărei părți.

**(2)** Părțile semnatare se angajează ca orice impediment survenit în aplicarea prezentului protocol să fie notificat în timp util celeilalte părți, iar remedierea acestuia să fie făcută având la bază consulatarea reciprocă și dialogul bilateral constructiv.

Prezentul protocol semnat azi \_\_\_\_\_\_\_\_\_\_\_\_\_\_\_\_ a fost încheiat în două exemplare originale, câte unul pentru fiecare parte.

|  |  |
| --- | --- |
| JUDEȚUL CLUJ | IINSPECTORATUL DE POLȚIE JUDEȚEAN CLUJ |

CONSILIUL JUDEȚEAN ȘEFUL INSPECTORATULUI

PREȘEDINTE Comisar șef de poliție

Alin TIȘE Mircea Ion RUS

AVIZAT PENTRU LEGALITATE AVIZAT PENTRU LEGALITATE

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**